Komission tiedonanto Euroopan parlamentille EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston direktiivin antamiseksi lentoasemamaksuista /* KOM/2008/0455 lopull. - COD 2007/0013 */





[pic] | EUROOPAN YHTEISÖJEN KOMISSIO | Bryssel 8.7.2008 KOM(2008) 455 lopullinen 2007/0013 (COD) KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta Euroopan parlamentin ja neuvoston direktiivin antamiseksi lentoasemamaksuista 2007/0013 (COD) KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta direktiivin antamiseksi lentoasemamaksuista 1. TAUSTA Ehdotus toimitettiin Euroopan parlamentille ja neuvostolle (asiakirja KOM(2006) 820 lopullinen – 2007/013COD): | 29. tammikuuta 2007 | Euroopan talous- ja sosiaalikomitea antoi lausuntonsa: | 26. syyskuuta 2007 | Euroopan parlamentti antoi lausuntonsa ensimmäisessä käsittelyssä: | 15. tammikuuta 2008 | Poliittinen yhteisymmärrys hyväksyttiin: | 7. huhtikuuta 2008 | Yhteinen kanta vahvistettiin: | 23. kesäkuuta 2008 | 2. KOMISSION EHDOTUKSEN TAVOITE Komission 24. tammikuuta 2007 antaman ehdotuksen tavoitteena on helpottaa lentoasemamaksuista neuvottelemista lentoasemien ja lentoyhtiöiden välillä. Ehdotukseen sisältyy maksujen perimismenettelyjä koskevia perustavanluonteisia sääntöjä. Säännöt pohjautuvat yleisesti hyväksyttyihin periaatteisiin, joihin jäsenvaltiot ovat jo sitoutuneet Kansainvälisen siviili-ilmailujärjestön neuvostossa. Ensimmäisen periaatteen tarkoituksena on varmistaa, että lentoasemat ja lentoyhtiöt käyvät maksuista säännöllisiä neuvotteluja, joissa kummatkin osapuolet voivat selittää ja tarkentaa näkemyksiään. Tavoitteena on, että lentoasemat ovat kuulleet lentoyhtiöitä ja tiedottaneet niille asiasta ennen lentoasemamaksuja koskevan päätöksen tekemistä. Toinen periaate liittyy lentoasemamaksujen taustalla olevien tietojen avoimuuteen. Näistä tiedoista on keskusteltava säännöllisesti. Kolmas periaate on syrjimättömyys lentoyhtiöiden välillä. Ehdotuksessa esitetään myös riippumattoman sääntelyviranomaisen perustamista jokaiseen jäsenvaltioon. Viranomainen valvoo maksujen perimistä ja varmistaa, että direktiivin säännöksiä noudatetaan. Viranomainen käsittelee näin ollen myös osapuolten lentoasemamaksuista tekemät valitukset. 3. YHTEISTÄ KANTAA KOSKEVAT HUOMAUTUKSET Neuvoston 23. kesäkuuta 2008 vahvistama yhteinen kanta perustui suurelta osin neuvoston 30. marraskuuta 2007 hyväksymään yleisnäkemykseen. Siinä otetaan huomioon myös monia Euroopan parlamentin ehdottamia tarkistuksia, jotka koskevat ennen kaikkea ehdotuksen soveltamisalaa, lentoasemaverkkoa, maksujen mukauttamista ja viranomaisen toimintaa. Muutoksista osa parantaa ja selkiyttää ehdotusta, mutta yhteiseen kantaan on myös tehty joitakin merkittäviä muutoksia alkuperäiseen ehdotukseen verrattuna: - Neuvosto ehdotti 1 artiklaan (direktiivin soveltamisala), että direktiiviä sovellettaisiin kunkin jäsenvaltion suurimpaan lentoasemaan ja mahdollisiin muihin lentoasemiin, joiden kautta kulkee vuosittain vähintään viisi miljoonaa matkustajaa. Komissio oli ehdottanut, että direktiiviä sovellettaisiin kaikkiin sellaisiin lentoasemiin, joiden vuotuinen liikennemäärä on enemmän kuin miljoona matkustajaa tai 25 000 tonnia rahtia. Komissio katsoo edelleen, että alun perin ehdotettu soveltamisala tukisi paremmin direktiivin tavoitteita ja olisi yhdenmukaisempi muiden vastaavissa tilanteissa sovellettujen yhteisön välineiden kanssa. - Kaikki turvamaksuihin liittyvät säännökset on poistettu. Neuvoston mielestä säännökset eivät ole tarpeen yhteisistä siviili-ilmailun turvaamista koskevista säännöistä annetun asetuksen (EY) N:o 300/08 hyväksymisen jälkeen. Komissio aikoo tarkastella turvamaksuja tarkemmin ilmailun turvaamisen rahoittamista käsittelevässä kattavassa kertomuksessa ennen vuoden 2008 loppua. Kertomuksen yhteydessä annetaan tarvittaessa lainsäädäntöehdotus. Komissio voi näin ollen hyväksyä neuvoston kannan poistaa turvamaksuja käsittelevät säännökset tästä lentoasemamaksuja koskevasta ehdotuksesta. - Syrjimättömyyttä käsittelevää 3 artiklaa on muutettu siten, että maksujen mukauttaminen on sallittua yleistä etua koskevien asioiden eli esimerkiksi ympäristöseikkojen perusteella. Komissio voi hyväksyä tämän periaatteessa, kunhan mukautus perustuu merkityksellisiin, objektiivisiin ja avoimiin kriteereihin. - Ehdotukseen on lisätty lentoasemaryhmittymiä koskeva artikla, jossa jäsenvaltioiden sallitaan ottaa käyttöön yhteinen maksujärjestelmä verkoksi järjestäytyneille lentoasemille tai soveltaa samaa maksutasoa samaa kaupunkia palveleviin lentoasemiin. Tästä artiklasta voitaisiin keskustella lähemmin tekstin toisessa käsittelyssä etenkin sen välttämiseksi, ettei sen soveltaminen johda minkäänlaiseen väärin perustein tapahtuvaan syrjintään. - Direktiivin 4 artiklan 5 kohtaan on lisätty säännös, jonka tarkoituksena on välttää muutoksenhakumenettelyjen tarpeeton päällekkäisyys. Komissio olisi toivonut tämän 5 kohdan soveltamisehtojen tarkempaa määrittelyä, sillä jäsenvaltio voi päättää olla soveltamatta joitakin muita kyseisen artiklan kohtia, jolloin viranomaisen toiminnasta tulee tehotonta. Tätä varten olisi määriteltävä, mitä tarkoitetaan käsitteellä ”taloudellinen valvonta”. - Direktiivin 10 artiklan mukaisia valvontaelimen menettelyjä on täsmennetty ja paranneltu. Tämä helpottaa direktiivin saattamista osaksi kansallista lainsäädäntöä ja varmistaa paremmin jäsenvaltioiden toimien yhdenmukaisuuden. - Direktiivin 12 artiklan mukainen määräaika direktiivin saattamiselle osaksi kansallista lainsäädäntöä on pidennetty 18 kuukaudesta 36 kuukaudeksi. Komission mielestä määräaika venähtää näin melko pitkäksi. 4. PÄÄTELMÄ Neuvosto vahvisti yhteisen kantansa määräenemmistöllä. Luxemburg kuitenkin väitti, että direktiivin soveltamisalaan tehty muutos kohtelee syrjivästi eri jäsenvaltioissa sijaitsevia lentoasemia, joiden liikennetiedot ovat vastaavanlaiset. Komissio katsoo, että yhteisessä kannassa otetaan huomioon komission ehdotuksen päätavoitteet niillä lentoasemilla, joilla sitä sovelletaan. Soveltamisalan supistaminen merkittävästi tarkoittaa kuitenkin myös sitä, että tavoitteisiin ei monilla lentoasemilla Euroopan unionissa päästä. Komissio katsoo, että ainoa tapa mahdollistaa menettelyn jatkuminen on olla vastustamatta sitä. 5. KOMISSION LAUSUMAT Komissio esitti seuraavan lausuman neuvoston kokouksessa 30. marraskuuta 2007: Komissio arvioi, ovatko 1 artiklan 2 kohdassa tarkoitetut lentoasemat [ehdotetun] direktiivin täytäntöönpanon seurauksena perusteettomasti epäedullisessa asemassa muiden jäsenvaltioiden muihin liikennetiedoiltaan vastaaviin lentoasemiin verrattuna, joiden kanssa ne kilpailevat. Komissio tekee, mikäli se on aiheellista, asianmukaisia aloitteita yhdenvertaisten mahdollisuuksien palauttamiseksi ja tarvittaessa myös ehdotuksia direktiivin raja-arvojen tarkistamiseksi.